Arnar og Bjarki taka við liði ÍA af Óla Þórðar Arnar og Bjarki Gunnlaugssynir hafa verið ráðnir þjálfarar úrvalsdeildarliðs ÍA í knattspyrnu og munu þeir taka við starfinu í dag af Ólafi Þórðarsyni . Í yfirlýsingu sem birtist á heimasíðu félagsins segir að stjórn rekstrarfélagsins og Ólafur Þórðarson hafi komist að samkomulagi þess efnis að Ólafur hætti þjálfun liðsins . Eiríkur Guðmundsson formaður rekstrarfélags meistaraflokks ÍA segir að rætt hafi verið við nokkra aðila um að taka að sér þjálfun liðsins en niðurstaðan hafi orðið sú að þeir Arnar og Bjarki taki verkefnið að sér . Aðrir sem rætt var við voru þeir Alexander Högnason , Guðjón Þórðarson og Pétur Pétursson . Í samningi Ólafs og ÍA var ekkert uppsagnarákvæði og því þurfti samkomulag beggja aðila að koma til svo þjálfaraskiptin gætu farið fram . Eiríkur segir Ólaf mikinn heiðursmann og því verði kostnaður við þjálfaraskiptin ekki mikill fyrir félagið . Arnar og Bjarki hafa ekki fengist við þjálfun fyrr en þrátt fyrir það segist Eiríkur treysta þeim fullkomlega til starfans . Fyrsta æfing nýju þjálfaranna verður í kvöld og frumraun þeirra sem þjálfara verður á sunnudaginn þegar lið ÍA mætir liði Fram í 16 liða úrslitum bikarkeppninnar .